Ҡурыуҙы тауының башында, оло юл буйында, шофер халҡын кинәндереп заправка станцияһы төҙөлдө. Тау башында колхоз мәлендә ағастарҙы төпләп, урмандарҙы бөтөрөп, яландар яһап бөттөләр. Элекке колхоз сәсеүлектәрен фермер хужалыҡтарына һәм айырым кешеләргә пай ерҙәре итеп бирҙеләр. Арҡала беренсе үҙәктән һуң ағасы төпләнмәй ҡалған ер бар. Утрау һымаҡ һирәк кенә ағаслыҡты Балаган тип әйтәләр. Балаган – колхоз төҙөгән өй була торғайны, унда сәсеү һәм урып-һуғыу осоронда трактористарҙы һәм игенселәрҙе ашатыу өсөн ашхана, йәйге кухня, өҫтәлдәр төҙөлгән ине. Аҙағыраҡ Курыуҙы итәгендәге заготзерна тип йөрөтөлгән оҙон келәтте күсереп алып барып ултырттылар. Ваҡытлыса колхоздың техникаһы ла ултыра торғайны унда. Һуңынан сабынлыҡ итеп файҙаландылар.